作者:溫庭筠
標題:楊柳八首
內容:宜春苑外最長條，閑嫋春風伴舞腰。正是玉人腸斷處，一渠春水赤闌橋。南內牆東禦路旁，預知春色柳絲黃。杏花未肯無情思，何是情人最斷腸。蘇小門前柳萬條，毿毿金線拂平橋。黃鶯不語東風起，深閉朱門伴細腰。金縷毿毿碧瓦溝，六宮眉黛惹春愁。晚來更帶龍池雨，半拂闌幹半入樓。館娃宮外鄴城西，遠映征帆近拂堤。系得王孫歸意切，不關春草綠萋萋。兩兩黃鸝色似金，嫋枝啼露動芳音。春來幸自長如線，可惜牽纏蕩子心。禦柳如絲映九重，鳳凰窗柱繡芙蓉。景陽樓畔千條露，一面新妝待曉鐘。織錦機邊鶯語頻，停梭垂淚憶徵人。塞門三月猶蕭索，縱有垂楊未覺春。